Man op Limpopo-plaas doodgeslaanOPVOLG: ‘n Woordvoerder van die polisie het die oorledene as Ryno Janse van Rensburg geïdentifiseer. Lees die opvolgberig hier. Argieffoto: Nico Strydom ŉ Man se liggaam is Dinsdagoggend deur ŉ werker op ŉ plaas in die Roodekuil-gebied buite Bela-Bela in Limpopo aangetref nadat hy vermoedelik buite sy huis doodgeslaan is. Marius Müller, nasionale veiligheidskoördineerder van AfriForum, het aan Maroela Media gesê die man, vermoedelik in sy vroeë 30’s, se liggaam is buite sy kombuisdeur gevind. “Die man bestuur die plaas vir die eienaar en het ook daar gewoon. Dit lyk asof hy buite vir die eerste keer by sy voertuig oorrompel en aangerand is en toe probeer het om terug te strompel na die huis toe. Hy het egter voor die deur inmekaargesak en aan sy wonde beswyk.” Hy het gesê dit is nie duidelik presies wanneer die man oorval is nie. Hy is Maandag omstreeks 20:00 die laaste keer lewend gesien. Dit is ook nie duidelik waarmee die man aangerand is nie. “Dit lyk nie in dié stadium op die oog af asof daar iets gesteel is nie.” Maroela Media weerhou die oorledene se naam totdat al sy naasbestaandes van sy dood ingelig is. Lt.kol. Moatshe Ngoepe, woordvoerder van die polisie, het die voorval aan Maroela Media bevestig, maar kon nie onmiddellik meer inligting bekendmaak nie. Daar word gewag op verdere kommentaar van die polisie. Die moord het gebeur in dieselfde gebied waar John Ramalho (84) op 24 Januarie op ŉ kleinhoewe aangeval en sy twee hondjies deur die aanvallers met potte doodgeslaan is. Die aanvallers het met ŉ haelgeweer, .303-geweer, .22-geweer en ŉ pistool, asook verskeie huishoudelike items en Ramalho se bakkie gevlug.